《同张内翰访罗景明过磁溪偶成一律》
明代·谢士元

肩舆追逐过磁溪，山犬无声野鸟啼。冒雨每防苔径滑，穿林偏觉暮云低。

人家引水舂云碓，野圃编荆护药畦。喜有瀛洲文伯在，试将诗句共留题。

作者简介：（1425—1494）福建长乐人，字仲仁，号约庵，晚更号拙庵。景泰五年进士。授户部主事，擢建昌知府。莅事明敏，民有持伪券讼田宅者，士元察其券为今式，而所讼乃二十年事，立知其伪。弘治初累官右副都御史、巡抚四川。坐事下狱。事白，遂致仕。有《咏古诗集》。